INVEST tutkimuskeskus

INVEST tutkimuskeskus ja lippulaiva eli Eriarvoisuuden, interventioiden ja uuden hyvinvointiyhteiskunnan tutkimuskeskus ja lippulaiva INVEST (engl. INVEST Inequalities, Interventions and New Welfare State) on Turun yliopiston ja Terveyden ja hyvinvoinnin laitoksen yhteinen tutkimuskeskus ja lippulaiva, jonka tavoitteena on luoda tasa-arvoisempi, ennakoivampi ja taloudellisesti ja sosiaalisesti kestävämpi hyvinvointivaltiomalli Suomelle. INVEST kuuluu Suomen Akatemian lippulaivaohjelmaan. Suomen Akatemian lippulaivaohjelman lisäksi INVESTiä rahoittavat sen isäntäorganisaatiot Turun yliopisto ja Terveyden ja hyvinvoinnin laitos sekä monet muut ulkopuoliset tutkimusrahoittajat, kuten Euroopan tutkimusneuvosto (ERC) ja Yhdysvaltain terveysvirasto (NIH). 
Professori Jani Erola toimii lippulaivajohtajana, ja hänellä on kokonaisvastuu INVESTin toiminnasta. INVEST-tukimuskeskus toimii Turun yliopiston lääketieteellisen tiedekunnan ja Turun yliopiston yhteiskuntatieteellisen tiedekunnan alaisuudessa sekä Terveyden ja hyvinvoinnin laitoksen Hyvinvointivaltion tutkimus -yksikössä. INVEST-tutkimuskeskuksessa toimii yli 200 tutkijaa. Lisäksi INVESTin toimintaan sisältyy erilaisia hankkeita, joita on vuonna 2025 noin 50.
Tutkimuskeskus ja lippulaiva INVESTissä tutkitaan niin lasten, nuorten kuin aikuisten hyvinvointiin ja osaamiseen liittyviä haasteita, tunnistetaan aukkokohtia hyvinvointivaltion palveluissa ja tuissa sekä kehitetään, testataan ja arvioidaan tutkimusnäyttöön pohjautuvia interventioita huono-osaisuuden vähentämiseksi. Pyrkimyksenä on siirtää ennaltaehkäisy hyvinvointivaltion keskiöön kompensoinnin sijaan. INVEST yhdistää sosiologisen, sosiaalipoliittisen, sosiaalityön, psykologisen ja lastenpsykiatrisen sekä tilastotieteellisen, taloustieteellisen ja epidemiologisen tutkimuksen. Näin INVEST pystyy tarjoamaan monipuolista tietoa lasten, nuorten ja perheiden hyvinvointiin liittyvistä teemoista. INVESTin toiminnan keskiössä ovat yhteistyö tutkimusorganisaatioiden kanssa ja vahvojen tieteenalojen välillä, ainutlaatuisten tutkimusaineistojen hyödyntäminen sekä tehokas päätöksentekoon kohdistuva vaikuttaminen. 
Tutkimus on keskuksessa järjestetty viiden temaattisen tutkimusalan ympärille, ja jokaisella tutkimusalalla on oma johtajansa. 
Temaattiset tutkimusalat.
Sosioekonominen ja ylisukupolvinen eriarvoisuus -tutkimusala tarkastelee sosioekonomisten ja sukupolvien yli siirtyvien eriarvoisuuksien syitä ja seurauksia. Tavoitteena on ymmärtää tarkemmin mekanismeja, jotka vaikuttavat sosioekonomiseen eriarvoisuuteen maiden sisällä ja niiden välillä sekä eriarvoisuuden siirtymiseen sukupolvelta toiselle. Lisäksi tutkitaan, miten hyvinvointivaltio vaikuttaa eriarvoisuuden eri muotoihin. Tutkimusalaa johtaa professori Elina Kilpi-Jakonen.
Väestölliset muutokset ja perhedynamiikka -tutkimusala pyrkii tunnistamaan syitä, seurauksia ja mahdollisia politiikkaratkaisuja muutoksiin, jotka liittyvät syntyvyyden laskuun, väestön ikääntymiseen, parisuhteiden aiempaa nopeampaan päättymiseen ja maahanmuuton kasvamiseen. Tutkimusalaa johtaa professori Marika Jalovaara.
Lasten ja nuorten psykososiaalinen hyvinvointi ja mielenterveys -tutkimusala tarkastelee lasten ja nuorten psykososiaalista hyvinvointia riski- ja suojaavien tekijöiden näkökulmasta. Erityisesti keskitytään perheen, vertaissuhteiden ja yhteiskunnan vaikutuksiin. Mielenterveyden tutkimuksen painopiste on epidemiologisessa tutkimuksessa ja interventiotutkimuksessa. Tutkimusalaa johtaa professori Kirsi Peltonen.
Koulutus, taidot ja oppiminen -tutkimusalalla pyritään ymmärtämään, millaisia psykologisia, sosiaalisia, yhteiskunnallisia ja koulutukseen liittyviä ilmiöitä on yhteiskunnassa keskeisten taitojen ja valmiuksien oppimisen taustalla. Lasten, nuorten ja aikuisten koulutukseen, taitoihin ja oppimiseen liittyviä tekijöitä tarkastellaan sekä psykologian että sosiologian näkökulmista. Tutkimusalaa johtaa professori Johanna Kaakinen.
Kansanterveys ja terveystasa-arvo -tutkimusala tarkastelee mielenterveyden kehitystä sikiökaudesta aikuisuuteen. Erityisesti se keskittyy lasten ja nuorten hyvinvointiin ja terveyskäyttäytymiseen sekä varhain mielenterveyttä suojaaviin ja haavoittaviin psykososiaalisiin ja geneettisiin tekijöihin. Tutkimusalalla kehitetään ja tutkitaan hoito-ohjelmia, joiden vaikuttavuutta tarkastellaan RCT-tutkimuksissa ja implementaatiotutkimuksissa. Tutkimusalaa johtaa professori André Sourander.
Interventio-ohjelmat.
KiVa Koulu on Turun yliopistossa kehitetty kiusaamisen vastainen toimenpideohjelma. KiVassa pyritään ehkäisemään kiusaamista ennalta. 
Voimaperheet on Turun yliopiston lastenpsykiatrian tutkimuskeskuksen tutkimuskokonaisuus, joka sisältää matalan kynnyksen etähoito-ohjelmia lasten varhaisten käytösongelmien hoitoon sekä eri väestöryhmille kohdennettuja, mielenterveyttä edistäviä ohjelmia. 
Opintokamu on toisen asteen oppilaitoksille suunnattu digitaalinen ohjelma nuorten hyvinvoinnin tukemiseksi.